Strategic planning and information systems in small-medium enterprises
Authors: Καμαριώτου Μαρία 
Published: August 2022

Στόχος της διατριβής είναι: (1) ο καθορισμός των φάσεων του Στρατηγικού Σχεδιασμού των Πληροφοριακών Συστημάτων, (2) η διερεύνηση της συμβολής κάθε φάσης στην επιτυχία του Στρατηγικού Σχεδιασμού των Πληροφοριακών Συστημάτων, (3) η μελέτη της επίδρασης κάθε φάσης του Στρατηγικού Σχεδιασμού των Πληροφοριακών Συστημάτων στην απόδοση της επιχείρησης και (4) η αξιολόγηση του βαθμού ικανοποίησης των στελεχών από την εφαρμογή του Στρατηγικού Σχεδιασμού των Πληροφοριακών Συστημάτων. Τα δεδομένα συλλέχθηκαν από 294 στελέχη Πληροφορικής Ελληνικών Μικρομεσαίων Επιχειρήσεων. Για την ανάλυση των δεδομένων εφαρμόστηκαν οι παρακάτω μέθοδοι: Η Παραγοντική Ανάλυση χρησιμοποιήθηκε για να αναδείξει τις φάσεις του Στρατηγικού Σχεδιασμού των Πληροφοριακών Συστημάτων. Στη συνέχεια, τα Δομικά Μοντέλα Εξισώσεων εφαρμόστηκαν για να αναδειχθούν οι φάσεις που επιδρούν στην επιτυχία του Στρατηγικού Σχεδιασμού των Πληροφοριακών Συστημάτων. Η μέθοδος «Ordinal Regression Analysis» εφαρμόστηκε για να αναδειχθούν οι φάσεις του Στρατηγικού Σχεδιασμού των Πληροφοριακών Συστημάτων που επιδρούν στην απόδοση των επιχειρήσεων. Τέλος, η Πολυκριτήρια μέθοδος ανάλυσης δεδομένων χρησιμοποιήθηκε για να αξιολογήσει τον βαθμό ικανοποίησης των στελεχών από την εφαρμογή του Στρατηγικού Σχεδιασμού των Πληροφοριακών Συστημάτων. Τα αποτελέσματα της έρευνας έδειξαν ότι τα στελέχη επενδύουν σε νέες τεχνολογίες με σκοπό την αύξηση του μεριδίου αγοράς της επιχείρησης, της ευελιξίας στη δουλειά και της ανάπτυξης καινοτόμων προϊόντων. Για την ενίσχυση του ανταγωνιστικού τους πλεονεκτήματος, οι Μικρομεσαίες επιχειρήσεις μπορούν να αναπτύξουν ένα κλίμα καινοτομίας το οποίο θα επιτρέπει την ευθυγράμμιση της επιχειρησιακής στρατηγικής με την στρατηγική των Πληροφοριακών Συστημάτων. Τα στελέχη Πληροφορικής δεν πρέπει να είναι ενήμερα μόνο για τα τεχνικά θέματα. Πολλές φορές τα στελέχη Πληροφορικής θέτουν στόχους που δεν ευθυγραμμίζονται με τους στόχους της επιχείρησης και επομένως τα συστήματα που αναπτύσσονται δεν συμβάλλουν στην αύξηση της απόδοσης και της καινοτομίας των επιχειρήσεων. Γι’ αυτό είναι αναγκαία η δημιουργία μιας κουλτούρας που θα προάγει την καινοτομία και την ευθυγράμμιση της επιχειρησιακής στρατηγικής με την στρατηγική των Πληροφοριακών Συστημάτων, ώστε να αυξηθεί η ανταγωνιστικότητα των επιχειρήσεων. Ακόμη ένα σημαντικό εύρημα της έρευνας είναι πως τα στελέχη Πληροφορικής επικεντρώνουν τις δράσεις τους κυρίως στην υλοποίηση του Στρατηγικού Σχεδιασμού των Πληροφοριακών Συστημάτων, αγνοώντας για τις άλλες φάσεις της διαδικασίας. Η εστίαση των προσπαθειών τους μόνο στην υλοποίηση της διαδικασίας επιφέρει πολλά προβλήματα παρόλο που εξοικονομείται χρόνος για την ανάπτυξη του συστήματος. Ενδέχεται να μην έχουν ευθυγραμμιστεί οι στρατηγικοί στόχοι της επιχείρησης με τους στόχους του Πληροφοριακού Συστήματος με αποτέλεσμα να αναπτυχθεί ένα σύστημα που δεν θα είναι προσαρμοσμένο στις ανάγκες της επιχείρησης. Αν τα στελέχη επικεντρώσουν τις δράσεις τους και στις υπόλοιπες φάσεις του Στρατηγικού Σχεδιασμού των Πληροφοριακών Συστημάτων, θα αυξηθεί η επιτυχία του Σχεδιασμού. Όταν τα στελέχη αναλύουν τα υπάρχοντα συστήματα της επιχείρησης, το εξωτερικό περιβάλλον, τις αλλαγές στην τεχνολογία και τα οργανωσιακά συστήματα της επιχείρησης μπορούν να ευθυγραμμίσουν την επιχειρησιακή στρατηγική με την στρατηγική των Πληροφοριακών Συστημάτων και να αναπτύξουν επιτυχημένα σχέδια Πληροφοριακών Συστημάτων χωρίς αυξημένο κόστος ή χρονικές καθυστερήσεις. Όταν τα στελέχη γνωρίζουν το εσωτερικό και εξωτερικό περιβάλλον της επιχείρησης μπορούν να αναγνωρίσουν ευκαιρίες που παρουσιάζονται και να αναπτύξουν τα κατάλληλα Πληροφοριακά Συστήματα που θα αυξήσουν την αποδοτικότητα της επιχείρησης.